钦定古今图书集成/明伦汇编/官常典/第314卷 > 有虞氏
## 钦定古今图书集成/明伦汇编/官常典/第314卷 > 有虞氏

### 帝舜元载命伯夷为秩宗典三礼

按《书经舜典》：帝曰：“咨！四岳，有能典朕三礼？”佥曰：“伯夷。”
帝曰：“俞，咨！伯，汝作秩宗。夙夜惟寅，直哉惟清。”伯拜稽
首，让于夔龙。帝曰：“俞，往，钦哉！”

〈孔传〉《三礼》，天地人之礼。伯夷臣，名。姜，姓。秩，序。宗，尊也，主郊庙之官。夙，早也。言早夜敬思其职，典礼施政教，使正直而清明。夔龙二臣，名俞，然其贤不许让。〈疏〉正义曰：此时秩宗，即《周礼》之宗伯也。其职云“掌天地人鬼地祗之礼。”虽三者并为吉礼，要言三礼者，是天、地、人之事，故知三礼是天、地人之礼。上文舜之巡狩言“修五礼”，此云“典朕三礼”，各有其事，则五礼皆据其所施于三处，五礼所施于天、地人耳。言三足以包五，故举三以言之。《郑语》云：“姜，伯夷之后也。”伯夷能礼于神以佐尧，是伯夷为姜姓也。〈蔡传〉秩宗，主叙次百神之官，而专以“秩宗”名之者，盖以宗庙为主也。《周礼》亦谓之“宗伯”，而都家皆有宗人之官，以掌祭祀之事，亦此意也。

按：《史记。五帝本纪》：“伯夷主礼，上下咸让。”

按《通鉴前编》：“虞帝舜元载：春正月元日，帝格于文祖，
践天子位于蒲阪，以土德王，咨二十有二人。”

〈目〉《舜典孔传》曰：“禹垂、益、伯夷、夔、龙六人，新命有职，四岳十二牧，凡二十二人，特敕命之。”